РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/218-22

22. децембар 2022. године

Б е о г р а д

ЗАПИСНИК

СА 18. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 22. ДЕЦЕМБРА 2022. ГОДИНЕ

 Седница је почела у 15,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Александар Мирковић, Ђорђе Комленски, Ана Миљанић, др Весна Ивковић, Јанко Веселиновић и Драгана Ракић.

Седници су присуствовали заменици чланова одбора: Светозар Вујачић, заменик члана Верољуба Матића, Биљана Стошић Илић, заменик члана Угљеше Мрдића, Бојан Торбица, заменик члана Александра Марковића, Дуња СимоновићБратић, заменик члана Радована Арежине и Зоран Стојановић, заменик члана Војислава Михаиловића.

Седници нису присуствовали чланови Одбора: Сандра Божић, Верољуб Матић, Угљеша Мрдић, Александар Марковић, Радован Арежина, Војислав Михаиловић, Мирослав Алексић, Живота Старчевић и Бошко Обрадовић.

 На предлог председника, Одбор је једногласно утврдио следећи:

Д н е в н и р е д:

 1. Разматрање Решења Републичке изборне комисије о додели мандата народног посланика ради попуне упражњених посланичких места у Народној скупштини 03 број 013-2868/22 од 22. децембра 2022. године.

**Прва тачка дневног реда:** Разматрање Решења Републичке изборне комисије о додели мандата народног посланика ради попуне упражњених посланичких места у Народној скупштини

Председник је упознао чланове Одбора да је достављено Решење Републичке изборне комисије о додели мандата Драгани Радиновић и Јелени Миливојевић као и Уверења о избору именованих за народне посланике.

Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверења о избору народних посланика, ради утврђивања истоветности података.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

 Одбор је констатовао да су престанком мандата народним посланицима Лаву Григорију Пајкићу и Крсту Јањушевићу, изабраним са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', остала упражњена посланичка места у Народној скупштини, у складу са одредбом члана 131. Закона о избору народних посланика.

 Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Решење Републичке изборне комисије и Уверења о избору народних посланика Драгане Радиновић и Јелене Миливојевић, изабраних са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'' и утврдио да су подаци о избору народних посланика истоветни са подацима из Решења Републичке изборне комисије, чиме су се стекли услови за потврђивање мандата именованим народним посланицима.

Одбор предлаже да Народна скупштина одмах по пријему овог извештаја, констатује потврђивање мандата новоизабраним народним посланицима Драгани Радиновић и Јелени Миливојевић.

 За известиоца Одбора на седници Народне скупштине одређен је Миленко Јованов, председник Одбора.

\*\*\*

Седница је завршена у 15,05 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов